KIRJALLINEN KYSYMYS E-3882/98

esittäjä(t): Eva Kjer Hansen (ELDR) komissiolle

(4. tammikuuta 1999)

Aihe: Neuvoston direktiivin 92/117/ETY täytäntöönpano

Kysymykseni P-3253/96(1) johdosta pyydän komissiota selvittämään, mitkä maat eivät vielä ole panneet täytäntöön direktiivin 92/117/ETY liitteen III kohdan 1 mukaisia salmonellaa koskevia vähimmäismääräyksiä.

Onko komissio käynnistänyt 169 artiklan mukaisen menettelyn kyseisiä maita vastaan?

Milloin komissio esittää zoonoosien torjuntaan ja ehkäisemiseen tähtääviä toimenpiteitä koskevan kertomuksen, joka piti esittää ennen 1. marraskuuta 1997?

Aikooko komissio tehdä aloitteen estääkseen siipikarjan myynnin maista, jotka eivät täytä vähimmäisvaatimuksia?

Miten komissio aikoo varmistaa, että kuluttajansuoja ei heikkene sen johdosta, että maat panevat direktiivin täytäntöön hitaasti?

Komission jäsenen Franz Fischlerinkomission puolesta antama vastaus

(12. helmikuuta 1999)

Tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi annetun direktiivin 92/117/ETY(2) (niin kutsuttu zoonoosidirektiivi) 17 artiklan 1 kohdassa edellytetään, että jäsenvaltiot panevat tämän direktiivin täytäntöön ennen 1. päivää tammikuuta 1994. Tämän direktiivin tietyt säännökset muutettiin direktiivillä 97/22/EY(3), jonka täytäntöönpanon määräaika päättyi 1. syyskuuta 1997. Molempien direktiivien osalta komissio aloitti välittömästi määräajan päätyttyä EY:n perustamissopimuksen 169 artiklan mukaisen tuomioistuinmenettelyn niitä jäsenvaltioita vastaan, jotka eivät olleet ilmoittaneet täytäntöönpanotoimenpiteitään. Yksi menettelyistä johti yhteisöjen tuomioistuimen tuomioon, jossa todettiin, että Italia ei ollut täyttänyt velvollisuuttaan panna täytäntöön direktiivi 92/117/ETY. Komissio odottaa edelleen Ranskan, Italian ja Alankomaiden ilmoitusta niiden toimenpiteistä direktiivin 97/22/EC täytäntöönpanemiseksi. Komission tietojen mukaan kyseiset jäsenvaltiot julkaisevat kansalliset toimenpiteensä lähiaikoina.

Direktiivin 92/117/ETY, sellaisena kuin se on muutettuna direktiivillä 97/22/EY, 10 artiklan 1 kohdassa, johon arvoisa parlamentin jäsen viittaa, vaaditaan jäsenvaltioita toteuttamaan 1. tammikuuta 1998 alkaen direktiivin liitteessä III olevassa I jaksossa salmonellan osalta säädetyt vähimmäistoimenpiteet. Komissio käyttää oikeuttaan varmistaa yhteisön lainsäädännön täytäntöönpano. Olisi kuitenkin muistettava, että jäsenvaltioita ei vaadita direktiivissä 92/117/ETY toimittamaan komissiolle artiklan vaatimusten täyttämiseksi toteuttamiaan suunnitelmia tai muita toimenpiteitä.

Komissio antaa direktiivin 92/117/ETY 15 a artiklan 1 kohdan mukaisesti neuvostolle kertomuksen zoonoosien tarkkailemiseksi ja ehkäisemiseksi toteutettavista toimenpiteistä, koska muutoksen tarve tuli direktiivin voimaantulon jälkeen ilmeiseksi. Samalla oli tarkasteltava muitakin yhteisön tason toimenpiteitä, jotka olivat tarpeen ihmisten terveyttä uhkaavien zoonoosien torjumiseksi. Tähän tarkistukseen liittyy lukuisia vaikeita ja monimutkaisia kysymyksiä, ja sen arveltiin vievän runsaasti aikaa. Komission ehdotuksesta neuvosto antoi sille direktiivillä 97/22/EY 18 kuukautta aikaa tehdä uusia ehdotuksia. Valitettavasti perusteellisesta tarkistuksesta laadittavalle kertomukselle 1. päiväksi marraskuuta 1997 asetettua määräaikaa ei pystytty noudattamaan. Syitä tähän olivat yhtenäisten ja tehokkaiden valvontatoimenpiteiden vahvistamisessa kohdatut vaikeudet sekä tällaisten toimenpiteiden edellyttämän paremman tieteellisen perustan tarve. Siksi komissio aikoo tehdä lähiaikoina lisäajan myöntämistä koskevan ehdotuksen. Ehdotukseen sisältyy välikertomus zoonoosien valvomiseksi ja ehkäisemiseksi täytäntöönpantavista toimenpiteistä.

Direktiivin 92/117/ETY 12 artiklan mukaisesti tätä direktiiviä sovellettaessa noudatetaan eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa annetussa direktiivissä 90/425/ETY(4) säädettyjä suojatoimenpiteitä. Direktiivin 90/425/ETY mukaisesti määränpäävaltiona olevan jäsenvaltion viranomaisten on ilmoitettava välittömästi kirjallisesti sopivimmalla tavalla muiden jäsenvaltioiden viranomaisille ja komissiolle saaduista tuloksista, tehdyistä päätöksistä ja näiden päätösten perusteista. Yhteisön lainsäädännössä sallitaan näin ollen suojatoimenpiteiden käyttö, jos vakavia terveysongelmia ilmenee.

Myös komission valvontatoiminta on tärkeä osa eläinten terveyttä ja kansanterveyttä koskevan politiikan arviointia. Tarkastuskäyntiensä perusteella komissio voi tarvittaessa määrätä toteutettavaksi suojatoimenpiteitä tai aloittaa tuomioistuinmenettelyjä.

(1) EYVL C 138, 5.5.1997, s. 43.

(2) EYVL L 62, 15.3.1993.

(3) EYVL L 113, 30.4.1997.

(4) EYVL L 224, 18.8.1990.